**ПРЕДУЗЕЋЕ ЗА ПОШТАНСКИ САОБРАЋАЈ**

**РЕПУБЛИКЕ СРПСКЕ А.Д. БАЊА ЛУКА**

* **НАДЗОРНИ ОДБОР-**

**Број: 1.-1769/25**

**Дана: 23.04.2025. год.**

**И З В Ј Е Ш Т А Ј**

**О РАДУ НАДЗОРНОГ ОДБОРА ПРЕДУЗЕЋА ЗА ПОШТАНСКИ САОБРАЋАЈ РЕПУБЛИКЕ СРПСКЕ А.Д. БАЊА ЛУКА ЗА ПЕРИОД I-XII 2024. ГОДИНЕ СА ФИНАНСИЈСКИМ СТАЊЕМ ПРЕДУЗЕЋА ЗА ИСТИ ПЕРИОД**

**Бањалука, април 2025. године**

На основу члана 42. став 1. тачка р) Статута Предузећа за поштански саобраћај Републике Српске а.д. Бања Лука, Надзорни одбор Предузећа је на својој 22. редовној сједници одржаној дана 23.04.2025. године, утврдио коначан текст и подноси Скупштини акционара Предузећа:

**И З В Ј Е Ш Т А Ј**

**О РАДУ НАДЗОРНОГ ОДБОРА ПРЕДУЗЕЋА ЗА ПОШТАНСКИ САОБРАЋАЈ РЕПУБЛИКЕ СРПСКЕ А.Д. БАЊА ЛУКА ЗА ПЕРИОД I-XII 2024. ГОДИНЕ СА ФИНАНСИЈСКИМ СТАЊЕМ ПРЕДУЗЕЋА ЗА ИСТИ ПЕРИОД**

Констатује се да је Надзорни одбор Предузећа за поштански саобраћај Републике Српске а.д. Бања Лука, у периоду јануар - децембар 2024. године, вршио своју функцију **у сљедећем саставу**:

1. Одлуком Скупштине акционара бр.1.-1901-3/21од 09.07.2021.године коначно је именован Надзорни одбор Предузећа за поштански саобраћај РС, а.д. Бања Лука, на период од четири године, односно од 09.07.2021.године до 08.07.2025.године, у сљедећем саставу:

* **Марко Михајловић, дипломирани инжењер електротехнике и рачунарства, специјалиста, из Бијељине,**
* **Невен Станић, магистар међународних односа из Бањалуке,**
* **Драгана Дубајић, мастер инжењер електротехнике и рачунарства из Бијељине,**
* **Борис Дмитрашиновић, дипломирани економиста из Бањалуке и**
* **Александар Врховац, мастер права из Бања Луке.**

Марко Михајловић је изабран за предсједника Надзорног одбора Предузећа, а Невен Станић за замјеника предсједника.

**I НАДЛЕЖНОСТИ НАДЗОРНОГ ОДБОРА**

Надзорни одбор је у периоду I-XII 2024. године своју функцију у овом Предузећу остваривао у складу са Законом о привредним друштвима, Законом о јавним предузећима, подзаконским актима, Стандардима корпоративног управљања, Статутом и другим општим и појединачним актима Предузећа.

Законом о јавним предузећима («Службени гласник Републике Српске», бр.75/04 и 78/11) и Статутом Предузећа прописана је улога Надзорног одбора и његове надлежности како слиједи:

а) Надзире рад Управе;

б) Доноси Пословник о свом раду;

в) Предлаже Статут , Етички кодекс и друге акте Скупштини;

г) Сазива Скупштину акционара и утврђује приједлог дневног реда;

д) Утврђује приједлог одлука за Скупштину акционара и контролише

њихово спровођење;

ђ) Предлаже именовање и разрјешење чланова Одбора за ревизију;

е) Именује и разрјешава чланове Управе у складу са поступцима утврђеним Статутом и позитивним законским прописима ;

ж) Надзире Управу у спровођењу препорука датих од стране Одбора за ревизију, те вањског ревизора са специфицираним роковима;

з) Систематски надзире пословање и законитост пословања Предузећа;

и) Даје и опозива прокуру;

ј) Одобрава препоруке Одбора за ревизију о расподјели добити, те другим питањима;

к) Доноси смјернице о набавци и врши надзор над њиховим спровођењем;

л) Даје овлашћење за ограничене активности у складу са законом;

љ) Даје упутства директору за спровођење истраге у вези са учињеним неправилностима;

м) Доноси одлуке о инвестирању у складу са Законом и Статутом;

н) Даје приједлог Скупштини о оснивању нових предузећа;

њ) Даје приједлог Скупштини о пословној сарадњи и повезивању са другим предузећима;

о) Присуствује сједницама Скупштине акционара Предузећа уз учешће у расправи без права гласа;

п) Прегледа пословне књиге и исправе Предузећа;

р) Редовно извјештава Скупштину о свом раду;

с) Даје инструкције органима Предузећа ради отклањања неправилности у раду Предузећа;

т) Доноси Одлуку о прихватању стандарда корпоративног управљања;

ћ) Доноси Посебне услове за вршење поштанских услуга и Номенклатуру поштанских услуга - уз накнадно прибављену сагласност Министарства саобраћаја и веза и Цјеновник поштанских услуга , којим се уређује поштарина за резервисане поштанске услуге, на који даје сагласност Влада Републике Српске;

у) Усваја шестомјесечне финансијске извјештаје Предузећа;

f) Именује и разрјешава друга лица са посебним овлаштењима и одговорностима;

х) одлучује о стицању и располагању имовином (продаји, размјени, залогу или хипотеци, као и замјени за улог у другом привредном друштву), чија тржишна вриједност у тренутку доношења одлуке износи до 30% од књиговодствене вриједности имовине исказане у последњем годишњем билансу стања;

ц) доноси Одлуку о усвајању Извјештаја Централне пописне комисије, о извршеном попису као и о расходовању и продаји, те искњижавању основних средстава Предузећа предложених након пописа, чија тржишна вриједност износи мање од 30% од књиговодствене вриједности имовине исказане у последњем годишњем билансу стања ;

ч) одлучује о кредитном задужењу Предузећа, као и средствима обезбјеђења, у складу са финансијским могућностима Предузећа и планским актима Предузећа;

џ) доноси опште и појединачне акте Предузећа у оквиру своје надлежности;

ш) Обавља и друге послове утврђене законом , Статутом и актима Предузећа.

**II ПРЕДУЗЕТЕ АКТИВНОСТИ НАДЗОРНОГ ОДБОРА У СКЛАДУ СА НАДЛЕЖНОСТИМА**

**Извршавајући своје надлежности, Надзорни одбор Предузећа је у периоду I-XII 2024. године** **одржао укупно 11 сједница од тога шест редовних сједница (од тога су двије одржане „телефонским путем“) и пет ванредних сједница (од тога је једна одржана „телефонским путем“), а и значајан број појединачних одлука донио је „телефонским путем“ у складу са Пословником о раду Надзорног одбора, те је у свом раду, у наведеном периоду, донио:**

-212 одлука,

-19 закључака,

- те одређен број правилника и других аката.

Чланови Надзорног одбора су активно и ефикасно учествовали у раду Надзорног одбора и своје дужности и обавезе испуњавали у најбољем интересу за Предузеће и акционаре Предузећа, те су у испуњавању својих обавеза поступали уз дужну пажњу, стручно и савјесно, са пажњом доброг привредника.

**Одлуке и извјештаји које је разматрао и доносио Надзорни одбор из своје надлежности, доношени су из сљедећих области:**

-Разматрање ИЗВЈЕШТАЈА О ПОСЛОВАЊУ ПРЕДУЗЕЋА, на који начин је Надзорни одбор вршио увид у пословање Предузећа и надзор над радом Управе Предузећа.

-ИЗВЈЕШТАЈ НЕЗАВИСНОГ РЕВИЗОРА ПО ГОДИШЊЕМ ОБРАЧУНУ,

Надзорни одбор је разматрао и прихватио Извјештај независног ревизора о ревизији финансијских извјештаја Предузећа за прошлу годину и исти прослиједио Скупштини акционара на усвајање.

-ИЗВЈЕШТАЈ О ГОДИШЊЕМ ПОПИСУ И ОДЛУКЕ О РАСХОДОВАЊУ СРЕДСТАВА

Надзорни одбор је усвојио Извјештај о редовном годишњем попису за прошлу годину и одобрио расходовање и искњижавање основних средстава према приједлогу Централне пописне комисије.

-АНАЛИЗИРАЊЕ И УСВАЈАЊЕ ИЗВЈЕШТАЈА О ЈАВНИМ НАБАВКАМА САЧИЊЕНИХ ОД СТРАНЕ ИНТЕРНЕ РЕВИЗИЈЕ

Надзорни одбор је разматрао и усвојио достављене извјештаје Одјељења за интерну ревизију о ревизији јавних набавки, гдје је констатовао да су комплетне процедуре везане за реализацију ревидираних јавних набавки, од подношења захтјева за набавку до реализације уговора, испоштоване и проведене у складу са Законом о јавним набавкама БиХ и дефинисаним политикама и процедурама у усвојеним актима Предузећа.

Надзорни одбор је усвојио и друге достављене извјештаје о ревизијама одређених процеса у Предузећу, које је доставило Одјељење за интерну ревизију, у складу са Планом рада Одјељења интерне ревизије за 2024.годину.

-ОДЛУКЕ И ПРЕПОРУКЕ ОДБОРА ЗА РЕВИЗИЈУ

Надзорни одбор је у склопу разматрања извјештаја Одјељења за интерну ревизију, разматрао и дате одлуке и препоруке Одбора за ревизију и контролисао Управу Предузећа у примјени истих.

-ОДЛУКE О ОДОБРЕЊУ НОВЧАНИХ СРЕДСТВА ЗА РЕАЛИЗАЦИЈУ ИНВЕСТИЦИЈА И НАБАВКУ ОСНОВНИХ СРЕДСТВА У СКЛАДУ СА ПЛАНОМ ПОСЛОВАЊА И ПРОГРАМОМ ИНВЕСТИЦИЈА

Надзорни одбор Предузећа је везано за инвестирање, утврдио приједлог Програма инвестиција за 2024.годину, који је усвојен од стране Скупштине акционара Предузећа. У даљем процесу реализације је, на основу донесеног Програма инвестиција, одобрио новчана средстава за реализацију инвестиционих активности и набавку основних средстава, а доносио је и одређене појединачне одлуке о реалокацији средстава у складу са потребама Предузећа.

- ОДЛУКE О РАСПИСИВАЊУ ЈАВНИХ КОНКУРСА И ИМЕНОВАЊИМА ДИРЕКТОРА РАДНИХ ЈЕДИНИЦА

Надзорни одбор Предузећа је у складу са чланом 6. став 4, чланом 42. став 1. тачка ф), те чланом 48. став 1. тачка г) доносио одлуке везано за расписивање јавних конкурса, као и одлуке о именовањима директора Радних јединица Предузећа: Бања Лука, ПСЦ Бања Лука, Приједор, Добој, Брчко, Бијељина, Зворник, Требиње и Фоча.

-ДОНОШЕЊЕ ПРАВИЛНИКА О ИЗМЈЕНИ ПРАВИЛНИКА О ОРГАНИЗАЦИЈИ РАДА У ПРЕДУЗЕЋУ (18.измјена) и ОДЛУКЕ о утврђивању броја извршних директора и области за које ће бити надлежни у оквиру функционисања Управе Предузећа за поштански саобраћај Републике Српске а.д. Бања Лука-

Надзорни одбор Предузећа је доносећи наведене акте дана 12.06.2024. године, извршио повећање броја извршних директора (са 4 на 6) и утврдио услове које требају испунити за именовање како слиједи:

* **Извршни директор за поштански саобраћај,** ВСС-VII-240 ECTS бодова, дипломирани инжењер ПТТ саобраћаја или дипломирани економиста,
* **Извршни директор за финансијске услуге,** ВСС-VII-240 ECTS бодова, дипломирани инжењер ПТТ саобраћаја или дипломирани економиста,
* **Извршни директор за информационо-комуникационе технологије и развој,** ВСС-VII-240 ECTS бодова, дипломирани инжењер електротехнике или дипломирани економиста,
* **Извршни директор за продају и маркетинг,** ВСС-VII-240 ECTS бодова, дипломирани економиста, дипломирани инжењер електротехнике или други факултет друштвеног смјера,
* **Извршни директор за економске и рачуноводствене послове**, ВСС-VII-240 ECTS бодова, дипломирани економиста,
* **Извршни директор за правне, опште послове, људске ресурсе и инвестиције,** ВСС-VII-240 ECTS бодова, дипломирани правник, дипломирани економиста, дипломирани инжињер ПТТ саобраћаја или дипломирани инжињер архитектуре.

- ДОНОШЕЊЕ ПРАВИЛНИКА О УНУТРАШЊОЈ ОРГАНИЗАЦИЈИ У ПРЕДУЗЕЋУ

**Правилник о организацији рада** у Предузећу за поштански саобраћај Републике Српске а.д. Бањалука је донесен је 06.03.2007.године и од тада је имао 18 измјена и допуна (последња измјена 12.06.2024.године).

Будући да је временом дошло до одређених промјена у организацији рада у Предузећу и његовим организационим дијеловима, указала се потреба за доношењем новог Правилника, а одлучено је да се промијени и назив истог у Правилник о унутрашњој организацији у Предузећу.

-ДОНОШЕЊЕ ДРУГИХ НОРМАТИВНИХ АКАТА У ПРЕДУЗЕЋУ

Надзорни одбор је донио и сљедеће нормативне акте: Правилник о допуни Правилника o образовању, стручном оспособљавању и усавршавању запослених у Предузећу (4. измјена), Правилник о измјенама и допунама Правилника о вршењу услуга у поштанском саобраћају (6.измјена), Одлука о измјенама Пословника о раду Управе Предузећа (4.измјена)...

-ОДЛУКE О РАСПИСИВАЊУ ЈАВНИХ КОНКУРСА И ИМЕНОВАЊИМА ИЗВРШНИХ ДИРЕКТОРА ПРЕДУЗЕЋА

Надзорни одбор је на основу члана 11. Закона о јавним предузећима («Службени гласник Републике Српске» бр. 75/04 и 78/11), те члана 42. став 1. тачка е, члана 48. Статута Предузећа, доносио одлуке везано за расписивање јавних конкурса (*због истека мандата одређеним извршним директорима, као и у циљу касније реализације Одлуке о утврђивању броја извршних директора и области за које ће бити надлежни у оквиру функционисања Управе Предузећа за поштански саобраћај Републике Српске а.д. Бања Лука*), као и одлуке о именовањима извршних директора Предузећа.

-ДОНОШЕЊЕ ОДЛУКА О ИЗМЈЕНАМА ЦЈЕНОВНИКА УСЛУГА ПРЕДУЗЕЋА

Назорни одбор је на приједлог Управе Предузећа донио одређен број одлука о измјенама Цјеновника услуга Пошта Српске који је у примјени од 01.10.2022.године, а на основу анализа сачињених од стране стручних служби и праћења кретања на тржишту.

- ДОНОШЕЊЕ ОДЛУКА О САЗИВАЊУ СКУПШТИНЕ АКЦИОНАРА ПРЕДУЗЕЋА:

Надзорни одбор је на основу прописаних належности, у 2024.години сазвао двије скупштине акционара Предузећа, од којих је једна ванредна скупштина (одржана 05.02.2024.године) и једна годишња (одржана 31.05.2024.године).

Такође је у децембру 2024.године сазавана и I ванредна Скупштина акционара Предузећа у 2025.години, за дан 24.01.2025. године, на коју су између осталог делегирани плански акти Предузећа за 2025. годину и за период 2025-2027.година, као и измјене Статута Предузећа.

Надзорни одбор је вршио надзор над радом Управе и кроз усвајање сљедећих извјештаја у складу са одлукама Надзорног одбора о пренесеним овлашћењима на Управу Предузећа: извјештај о извршеним компензацијама у 2023. години, извјештај о извршеном отпису камате у 2023. години, извјештај о наплаћеним потраживањима по основу закљученог судског поравнања и покренутог извршног судског поступка и отписаним дуговањима физичким, правним лицима и предузетницима против којих је поднесена тужба за наплату дуга.

**Од донесених појединачних одлука и закључака, издвајају се сљедеће:**

* Одлука бр.1.-1929-9/17, од дана 18.01.2024.године, о продаји објекта и земљиште у Кифином Селу, који се налази уз магистрални пут М 6.1. (Мостар-Невесиње-Гацко) у правцу Гацка.
* Одлука бр.1.-3377-7/22 од 26.01.2024.године, о продаји трособног стана у Шековићима, у улици Палих бораца бб, који се налази на првом спрату објекта поште 75450 Шековићи, укупне површине 64,00 м2 путем усменог јавног надметања-лицитације,
* Одлука бр.1.-3110-9/23 од 26.01.2024.године, којом је одобрена куповина неизграђеног грађевинског земљишта означеног као к.ч. 422/3, површне 238 м2, уписано у Лист непокретности, број: 155, к.о. Међувође, у власништву Општине Козарска Дубица, са дијелом 1/1, у циљу рјешавања проблема смјештаја Поште 72282 Међувође (Радна јединица за поштански саобраћај Приједор),
* Одлука бр. 1.-257-2/24 од 26.01.2024. год, којом је дата сагласност за кредитно задужење Предузећа кроз закључење Уговора о овердрафт кредиту са „НЛБ банком“ а.д. Бања Лука, у износу од 600.000,00 КМ, са каматном стопом од 0,5% годишње на износ искориштених кредитних средстава, са роком враћања од 24 мјесеца. Средства од наведеног овердрафт кредита ће служити Поштама Српске у сврху брже реализације налога-уплата корисника услуга примљених на шалтерима Пошта Српске за „НЛБ банку“ а.д. Бања Лука, чиме се повећава квалитет наше услуге, односно за превазилажење временске неусклађености у стизању електронских налога (фајлова са подацима о уплатама из Поште) и физичког доспијећа новца (полога пазара) из пошта у организационе јединице банке. Наведено кредитно задужење Предузећа је планирано Планом рада и пословања Предузећа за 2024. годину.
* Одлука бр. 1.-435-2/24 од 02.02.2024. године, којом је одобрена продаја непокретности Предузећа: Земљиште на Петрићевцу, Бања Лука („Чвориште“), Стамбено-пословни објекат у изградњи са припадајућим земљиштем у Сокоцу и Пословни објекат и земљиште у Рогатици (ресторан „Плави бисер“), путем усменог јавног надметања-лицитације,
* Одлука бр.1.-567-4/24 од 11.03.2024. године, којом је одобрена продаја непокретности Предузећа: Земљиште у Трну**,** у улици Цара Душана 160а, Трн, Град Лакташи, укупне површине 30 м2,
* Одлука бр. 1.- 996-2/24 од 11.03.2024. године, којом је одобрен**о** кредитно задужење Предузећа код одабране банке, кроз „оverdraft“ кредит (дозвољени минус) у укупном износу од 4.000.000,00 КМ, који ће се реализовати у два дијела у току 2024.године (по 2.000.000,00 КМ) како би се постигла боља искориштеност новчаних средстава, а у сврху превазилажења ситуације евентуалне отежане ликвидности Предузећа, а имајући у виду поремећаје у новчаним токовима. Наведено кредитно задужење Предузећа је планирано Планом рада и пословања Предузећа за 2024. годину.
* Одлука бр. 1.- 3146-5/23 од 23.05.2024. године, којом је одобренозакључeње споразума о накнади за земљиште у поступку комплетирања грађевинске парцеле, који се води пред Републичком управом за геодетске и имовинско-правне послове, Подручна јединица Пале, између овога Предузећа као продавца, са једне стране и Лучић Велибора и Лучић Љиљане, као купаца, са друге стране, за земљиште површине 30 м2, означено као к.ч. 618/333, уписано у Земљишно-књижни уложак, број: к.о. СП Пале, као својина овога Предузећа,
* Одлука бр. 1.-1934-2/24 од 29.05.2024. године, којом је одобрена продаја девастираног објекта са припадајућим земљиштем**,** у улици Српских бораца бр. 2, спратност: Пр+1 у Српцу, путем усменог јавног надметања-лицитације,
* Одлука бр. 1.-4177-3/24 од 20.11.2024. године, којом је одобрена продаја антенског стуба висине 37 м, те контејнера и ограде на локацији Велики Жеп, Хан Пијесак (Базна станица за Back-bone мрежу),
* Одлука бр. 1.-2868-2/24 од 02.12.2024. године, којом је одобрена продаја пословног простора „Стара пошта Сребреница“, са припадајућим дијелом земљишта – у улици Васе Јовановића бб,Сребреница, путем усменог јавног надметања-лицитације.

Пословном политиком Предузећа за 2024. годину, предвиђено је да ће Предузеће и у наредном периоду наставити са поступком продаје непокретности за које се утврди да не постоји потреба Предузећа за истим из разлога што немају значаја за обављање основне дјелатности Предузећа, док одржавање истих захтијева издвајање великих новчаних средстава.

Надзорни одбор је на свакој сједници тражио од Управе Предузећа подношење извјештаја о реализацији донесених одлука, закључака и рјешења са претходне сједнице Надзорног одбора.

**III САРАДЊА НАДЗОРНОГ ОДБОРА И РЕСОРНОГ МИНИСТАРСТВА САОБРАЋАЈА И ВЕЗА РЕПУБЛИКЕ СРПСКЕ**

Сарадња Надзорног одбора са Министарством саобраћаја и веза Републике Српске у току 2024. године се одвијала континуирано у правцу испуњавања заједничке законске обавезе у надзору законитости рада и пословања овог Предузећа.

**IV САРАДЊА НАДЗОРНОГ ОДБОРА И УПРАВЕ ПРЕДУЗЕЋА**

Надзорни одбор и Управа Предузећа су предузимали заједничке активности на провођењу усвојене пословне политике и планских аката Предузећа, која ће осигурати успјешно функционисање Пошта Српске, остварење што бољих пословних резултата кроз повећање прихода уз смањење расхода и што боље позиционирање овог предузећа како у земљи тако и у региону, као и повећању квалитета услуга и задовољства корисника, те обезбјеђењу услова за конкурентност овог предузећа са другим поштанским оператерима.

**V**  **МИШЉЕЊЕ О ПОСЛОВАЊУ И ГОДИШЊЕМ ОБРАЧУНУ ЗА 2024. ГОДИНУ**

На основу Извјештаја независног ревизора о извршеној ревизији финансијских извјештаја Предузећа за 2024.годину, Извјештаја о годишњем обрачуну (финансијског обрачуна) за 2024. годину и Извјештаја о пословању Предузећа за 2024.годину, **Надзорни одбор даје позитивно мишљење о пословању и годишњем обрачуну „Пошта Српске“ за 2024. годину**.

Предсједник Надзорног одбора

Марко Михајловић